2003-ban teljesítette az olimpiai kvalifikációs A-szintet. 2004-ben megnyerte a téli Európa Kupát, győzött Halléban, Szombathelyen és Torinóban. Az athéni olimpián második helyen jutott a döntőbe, ahol 78,73 méterig jutott, ezzel akkor az 5. helyen végzett. A NOB 2012-ben felülvizsgálta az athéni olimpia doppingvizsgálatain leadott mintákat. A férfi kalapácsvetésben eredetileg ezüstérmes Ivan Cihan vizsgálati eredménye tiltott szer használatát mutatta ki, így megfosztották érmétől. Pars ezzel a negyedik helyre lépett előre. 2005-ben megnyerte a magyar bajnokságot. A 2005-ös Helsinkiben megrendezett világbajnokságon 7. helyezést ért el 78,03 méteres dobásával. 2006-ban ismét magyar bajnok lett. A 2006-os göteborgi Európa-bajnokságon 78,34 méter volt a legjobb eredménye, ezzel ott a 6. helyen zárt. 2007-ben megnyerte a téli dobó bajnokságot. A téli dobó Európa-kupán negyedik volt. Második volt Bydgoszczban, Halléban és Prágában. A 2007-es oszakai vb-n már 5. lett 80,93 méterrel.